עידן הקרח (סרט)

עידן הקרח (באנגלית: Ice Age) הוא סרט הנפשה ממוחשבת מבית היוצר של חברת Blue Sky Studios השייכת לחברת פוקס המאה ה-20, אשר יצא לאקרנים ב-15 במרץ 2002. הסרט בוים על ידי כריס וודג', אשר גם דיבב את דמותו של סקראט.

לאחר יציאת הסרט נוצר זיכיון בעל אותו שם, בו יצאו עוד ארבעה סרטי המשך, מספר סרטים קטנים ומשחקי וידאו מבוססים.

עלילה
עידן הקרח בפתח וכל החיות נודדות דרומה, לאזורים החמים. מנפרד (המכונה "מני"), הממותה האינדיבידואל, צועד בכיוון ההפוך לשאר החיות. העצלן סיד, שמשפחתו "שכחה" להעיר אותו לקראת הנדידה, מפגין חברותיות יתר לשני הברונתותריומים דמויי-הקרנף קארל ופרנק אך פוגע בהם והם רוצים להרוג אותו. הוא מקבל מחסה ממני בו הוא נתקל ומני מציל אותו. לאחר מכן סיד נדבק אליו, בניגוד לרצונו, ונודד לצידו.

בינתיים זוג נמרים שנחרביים, סוטו ודייגו, מביטים בתינוק שנולד למנהיג שבט של ניאנדרטלים נוודים. אביו הרג הרבה נמרים והם מתכננים לחטוף את בנו ולהרוג אותו כנקמה. הם מנהלים יחד עם הלהקה של סוטו מאבק, בו תפקידו של דייגו להביא את התינוק. ואולם דייגו מהסס לפני חטיפת התינוק ובתגובה, אמו של התינוק בורחת איתו ומצליחה לקפוץ מעבר למפל מים והרחק מהישג ידיו. סוטו מאוכזב מדייגו ושולח אותו להביא את התינוק.

אמו של התינוק נופלת לאגם גדול יחד עם בנה וכמעט מותשת, עד שהיא פוגשת במני וסיד משגיחים בה על הגדה. היא מוסרת את התינוק לשמירה אצל מני ואז נעלמת וכנראה טובעת. סיד מחליט לטפל בתינוק, בלי עזרת מני, אך דייגו מצליח לחטוף אותו כשהוא כמעט נופל. מני חוטף לדייגו הכועס את התינוק מהפה והוא נאלץ לחבור אליהם כדי לעקוב אחר התינוק. כשהם מגיעים למחנה האנשים מתברר כי אלו עזבו ונדדו צפונה אל מקום יישוב אנושי אחר מעבר למיצר קרחונים. דייגו מבטיח לעזור למני למצוא את הדרך למיצר הקרחונים והוא בלית ברירה מסכים.

בלילה אחד דייגו מוליך את חבריו הנמרים המודאגים לעבר מני וקורא להם לשמור על האנרגיות כדי להפיל אותו. החבורה ממשיכה ללכת ולטפל בתינוק ובניסיונו של דייגו להכין מארב למני וסיד הוא גורם לכניסתם למערת קרחונים. עמוק בתוככי המערה הם מגלים ציורי מערות ובהם ממותות וחיות אחרות. למראה הציורים חווה מני פלאשבק, ממנו אנו למדים כי בעברו היה בעל ואב שאיבד את אהוביו כאשר ניצודו על ידי בני אדם בלא שהצליח להגן עליהם – וכך נותר בודד ומריר בעולם. מני מתבונן בתינוק ומשהו מתרפא בנפשו כאשר הוא מבין כי גם בני האדם בעלי משפחות. בהמשך החבורה עוברת מתחת הר געש והקרחונים סביבם נמסים במהירות. דייגו כמעט נופל ללבה אך מני מצליח להציל אותו, כשגם הוא כמעט נהרג בניסיון. מאותו רגע דייגו מתקרב נפשית לחבורה ומתחבר למני, לסיד ולתינוק שלומד ללכת.

בעודם מתקרבים לקצה מיצר הקרחונים, הם מגיעים למארב הנמרים הממתין למני ולתינוק. דייגו מתחרט ומזהיר את מני וסיד מהמארב. מני מתעצבן ורוצה להרוג את דייגו, אך הלה משכנע אותם לעבוד על חבריו. הוא מכין הסחה שמושכת את חבריו לעבר מני שמפיל עליהם בול עץ. בהמשך מגיע סוטו לעבר דייגו ואומר לו להפיל את מני אך דייגו נלחם בסוטו ונופל בקרב נגדו על הקרקע. להקת נמרים מתחילה לסגור על מני, אך תשומת לבו של סוטו מוסחת למשמע קולו של התינוק, ומני מצליח להרוג את סוטו ולהבריח את שאר הנמרים.

מני מודה לדייגו על שהציל אותו, אך דייגו לא מצליח לקום ומת מפצעיו לכאורה. מני וסיד ממשיכים עם התינוק ומשיגים את שבט האנשים. ראש השבט ואנשיו כמעט שתוקפים את מני אך ברגע האחרון שולף מני את התינוק מעל ראשו ומניח לו לצעוד ברגליו לעבר אביו. בתמורה מניח האב תכשיט על חטיו של מני. החבורה נפרדת מבני האדם ושבה דרומה יחד עם דייגו ששרד למרות הכל.

בנוסף לעלילה, ישנו יונק קטן ששמו סקראט והוא מנסה לקבור בלוט בקרח, אך גורם לרצף של זעזועים באדמה ובקרח. בסוף הסרט, 20,000 שנים אחרי העלילה, הוא נראה קפוא בקרחון יחד עם הבלוט באזור חמים וטרופי, אך הבלוט מפשיר ונסחף עם הגלים לפני שסקראט מפשיר. מהכעס הוא שובר את הקרחון ותוקע את הראש בעץ קוקוס שמפיל את זרעו וסקראט מנסה לקבור גם אותו, מה שגורם להתפרצות הר געש.

דמויות ומדבבים

סרטי המשך

לסרט יצא בשנת 2006 סרט המשך בשם "עידן הקרח 2: נמסים מצחוק".

ב-1 ביולי 2009, יצא לאקרנים הסרט השלישי בסדרה, "עידן הקרח 3: עלייתם של הדינוזאורים". בישראל, יצא הסרט ב-2 ביולי 2009.

הסרט הבא בסדרה, "עידן הקרח 4: יבשת בתנועה", יצא ב-28 ביוני 2012 בבתי הקולנוע בישראל.

הסרט החמישי בסדרה, "עידן הקרח: מסלול התנגשות", יצא ב-14 ביולי 2016 בישראל ב-22 ביולי בארצות הברית. וסרט ההמשך הבא עידן הקרח: הרפתקאות באק ויילד, יפורסם בהמשך.

קישורים חיצוניים

 

 האתר הישראלי הרשמי של עידן הקרח

הערות שוליים

ערכים שבהם תבנית בריטניקה אינה מתאימה
עידן הקרח (זיכיון)
סרטי 2002
סרטי אנימציה ממוחשבת
סרטי קומדיה
סרטי פוקס המאה ה-20
סרטי קומדיה מונפשים
סרטי Blue Sky
סרטי אנימציה של פוקס המאה ה-20